ตลท.เผยโซนตลาดหุ้นในมันนี่เอ็กซ์โปมีผู้สนใจกว่า4พันราย
ตลท. เผย SET in the City Zone@Money Expo 2010 มีผู้สนใจศึกษาข้อมูลเพื่อการลงทุนกว่า 4,000 ราย
10 พ.ค. 2553

ตลท. เผย SET in the City [email protected] Expo 2010 มีผู้สนใจศึกษาข้อมูลเพื่อการลงทุนกว่า 4,000 ราย 
ตลาดหลักทรัพย์แห่งประเทศไทย เผยการจัด SET in the City Zone ในงานมหกรรมการเงิน ครั้งที่ 10 MONEY EXPO 2010 มีผู้ลงทุนและประชาชนทั่วไปให้ความสนใจศึกษาข้อมูล เตรียมพร้อมลงทุนระยะยาว รับสถานการณ์ปัจจุบัน และเข้าร่วมกิจกรรม พร้อมรับคำปรึกษา โดยมียอดผู้เข้าร่วมสัมมนาตลอด 4 วัน กว่า 4,000 ราย และมียอดธุรกรรม กว่า 7,000 รายการ
นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยว่า การจัด SET in the City Zone ในงาน Money Expo 2010 ถือว่าประสบความสำเร็จเป็นอย่างดี แม้จะมีปัจจัยความกังวลเกี่ยวกับสถานการณ์ทั้งในประเทศและต่างประเทศที่เกิดขึ้น แต่จากการจัดงานตลอด 4 วัน ตั้งแต่วันที่ 6-9 พ.ค. 2553 ที่ผ่านมา มีผู้สนใจรับฟังคำปรึกษาด้านการลงทุนจากผู้เชี่ยวชาญ และเข้าร่วมฟังสัมมนา กว่า 4,000 ราย
สำหรับยอดธุรกรรมการลงทุนครั้งนี้ มีจำนวนกว่า 7,000 รายการ โดยธุรกรรมกองทุนรวมยังคงเป็นอันดับ 1 จำนวน 3,654 รายการ อันดับ 2 เป็นการเปิดบัญชีซื้อขายหุ้น จำนวน 3,100  บัญชี อันดับ 3 เป็นบัญชีซื้อขายอนุพันธ์ 973 บัญชี และอันดับ 4 คือบัญชีซื้อขายตราสารหนี้ 11 บัญชี ทั้งนี้ มูลค่าเงินลงทุนในกองทุนรวมปีนี้มีจำนวนทั้งสิ้น 1,350 ล้านบาท เพิ่มขึ้น 66% จากปี 2552
“ตลาดหลักทรัพย์ฯ ยังคงเดินหน้าจัดกิจกรรมให้ความรู้แก่ผู้ลงทุนทั้งในส่วนกลางและส่วนภูมิภาค ตลอดปี 2553 โดยครั้งต่อไปจะเป็นการจัดงาน SET in the City สัญจร พิษณุโลก ในวันเสาร์ที่ 5 มิถุนายน 2553 ณ โรงแรมทอปแลนด์ จังหวัดพิษณุโลก ซึ่งเป็นจังหวัดที่เป็นศูนย์กลางของภาคเหนือตอนล่าง โดยผู้ลงทุนจะได้รับคำปรึกษาจากผู้เชี่ยวชาญอย่างใกล้ชิด นอกเหนือจากการให้ความรู้ผ่านกิจกรรมและช่องทางต่าง ๆ ที่ตลาดหลักทรัพย์ฯ ดำเนินการอย่างต่อเนื่อง ” นางภัทรียา กล่าว